Title: WESTERN BALKANS INVESTMENT FRAMEWORK
Author: ilukacova
Company: MF SR

INVESTIČNÝ RÁMEC PRE ZÁPADNÝ BALKÁN 

SPOLOČNÝ GRANTOVÝ NÁSTROJ 

REFERENČNÝ RÁMEC 
(Konsolidovaná verzia z 8. decembra 2009)

Preambula

Investičný rámec pre západný Balkán (angl. Western Balkans Investment Framework, ďalej len „WBIF“) je spoločnou iniciatívou Európskej komisie (ďalej len „EK“), Európskej investičnej banky (ďalej len „EIB“), Európskej banky pre obnovu a rozvoj (ďalej len „EBOR“) a Rozvojovej banky Rady Európy (ďalej len „RB RE“), spoločne označované ako „partnerské medzinárodné finančné inštitúcie“, ktorú schválila Európska rada s cieľom posilniť harmonizáciu a spoluprácu v oblasti investícií zameraných na socioekonomický rozvoj západného Balkánu. V tomto referenčnom rámci sú uvedené zásady, ciele a mechanizmus Spoločného grantového nástroja (angl. Joint Grant Facility, ďalej len „JGF“).

1. Ciele a všeobecné zásady	

1.1.	WBIF sa zameriava na zefektívnenie súčasných nástrojov a zhromažďovanie prostriedkov EK, partnerských medzinárodných finančných inštitúcií (ďalej len „MFI“), členských štátov a ďalších donorov s cieľom zlepšiť podporu pre prijímateľov v krajinách západného Balkánu (v zmysle definície v článku 3.1.1).

1.2. JGF poskytuje grantové prostriedky na projekty, ktoré sú podporované formou pôžičiek od partnerských MFI a ďalších finančných sprostredkovateľov, s cieľom ponúknuť prijímateľom ucelený finančný balík pre investičné projekty, zamerané na prioritnú infraštruktúru a iné oblasti socioekonomického rozvoja v krajinách západného Balkánu. Prioritné projekty definujú a navrhujú prijímatelia, pričom alokácia prostriedkov JGF je podmienená skríningom (preverením) a schválením orgánmi správy JGF.

1.3. JGF spravuje riadiaci výbor a skupina subjektov financujúcich projekty. Riadiaci výbor poskytuje strategické usmernenia a poradenstvo k operáciám WBIF; schvaľuje grantové operácie (v zmysle definície v článku 3.5), ktoré majú byť podporené z JGF; a monitoruje implementáciu JGF. Skupina subjektov financujúcich projekty je jediným kontaktným miestom na predkladanie žiadostí o grantovú podporu z JGF a zodpovedá za skríning a posúdenie žiadostí o finančnú podporu z JGF, pričom svoje návrhy predkladá riadiacemu výboru na schválenie.

1.4. Hlavnými zásadami JGF sú vlastníctvo prijímateľa a dlhodobá udržateľnosť vrátane jasnej perspektívy financovania počas realizácie investícií, na ktoré sa podpora vzťahuje. Prijímatelia musia byť zapojení do realizácie investície už od počiatočných fáz, ako aj počas celej jej životnosti. Z tohto dôvodu JGF umožňuje obojsmernú spoluprácu a koordináciu všetkých zainteresovaných podporovateľov investičných projektov.

1.5. Prostriedky JGF sú určené predovšetkým na podporu operácií financovaných z pôžičiek, ktoré finančné inštitúcie poskytujú spoločne na základe spolupráce v rámci Spoločného úverového nástroja (angl. Joint Lending Facility, ďalej len „JLF“).

JLF predstavuje neformálnu dohodu partnerských MFI a jeho hlavné zásady sú uvedené v osobitnom dokumente, na ktorom sa dohodli partnerské MFI a ktorý bol sprístupnený všetkým členom JGF.

2. Prostriedky

Prostriedky JGF pochádzajú z:

a)	grantových prostriedkov alokovaných z nástroja predvstupovej pomoci Spoločenstva (angl. Instrument for Pre-Accession, ďalej len „IPA“).

Európska komisia, EIB, EBOR a RB RE vytvorili v roku 2007 nástroj pre projekty v oblasti infraštruktúry (angl. Infrastructure Projects Facility, ďalej len „IPF“). Prostredníctvom IPF boli granty z IPA pre viacerých prijímateľov poskytované na investície v oblasti infraštruktúry v krajinách západného Balkánu. IPF tvorili dva programy: a) program technickej pomoci, v ktorého rámci sa granty využívajú na pomoc pri príprave investícií v oblasti infraštruktúry, ktoré sú financované z pôžičiek od MFI; a b) program pre obce, v ktorého rámci sa granty využívajú na spolufinancovanie investícií v oblasti infraštruktúry na úrovni obcí paralelne s pôžičkami od MFI. Technická pomoc zostáva v rámci WBIF implementačným mechanizmom a JGF pri výbere projektov nahrádza IPF, pričom na tento účel sú k dispozícii prostriedky IPA. V rámci IPF sú za prioritu považovaní potenciálni kandidáti na pristúpenie od momentu, keď im bola sprístupnená zložka III nástroja IPA, pričom tento postup sa bude uplatňovať aj pri budúcich alokáciách pre JGF z IPA.

b)	grantových príspevkov od EIB, EBOR a RB RE.

Príspevok EIB sa použije pre činnosti v oblasti technickej pomoci.

c)	bilaterálnych grantových príspevkov členských štátov a iných donorov prostredníctvom Spoločného európskeho fondu pre krajiny západného Balkánu (angl. European Western Balkans Joint Fund, ďalej len „EWBJF“).

EWBJF bude zriadený na základe existujúceho Fondu pre krajiny západného Balkánu v rámci EBOR a bude posilnený o nové príspevky pre WBIF.

3. Pravidlá oprávnenosti

Aby investičné projekty mohli získať podporu z JGF, musia spĺňať tieto kritériá:

3.1. Geografické pokrytie

3.1.1. Oprávnené investičné projekty sa musia realizovať na území jedného alebo viacerých prijímateľov na západnom Balkáne: Albánsko, Bosna a Hercegovina, Chorvátsko, bývalá Juhoslovanská republika Macedónsko, Čierna Hora, Srbsko a Kosovo podľa rezolúcie Bezpečnostnej rady OSN č. 1244/99 (ďalej len „prijímatelia“).

3.1.2. V prípade medzištátnych alebo regionálnych projektov, ktorých sa zúčastňuje jeden alebo viacerí oprávnení prijímatelia, ale aj ďalšie neoprávnené krajiny, sa podpora JGF poskytuje len na tú časť investície, ktorá prislúcha oprávnenému prijímateľovi.

3.1.3. Miesto registrácie právnickej osoby, ktorá grant získava, sa musí nachádzať na území prijímateľa. V prípade regionálnych projektov s účasťou krajín, ktoré nie sú prijímateľmi, sa inštitúcia alebo orgán zodpovedný za investíciu môže nachádzať aj v krajine, ktorá nie je prijímateľom, no podpora z JGF sa však poskytuje len na tú časť investície, ktorá sa nachádza na území ktoréhokoľvek z prijímateľov.

3.2. Oprávnené sektory

3.2.1. Investičné projekty by mali posilňovať akýkoľvek sektor, ktorý prispieva k hospodárskemu sociálnemu a environmentálnemu rozvoju západného Balkánu vrátane týchto oblastí:

1)	životné prostredie: dodávka vody, čistenie odpadových vôd, kanalizácia, nakladanie s pevným a nebezpečným odpadom, regulácia emisií atď;
2)	energetika: obnoviteľné zdroje energie, systémy prepojenia, prenos, kombinovaná výroba, vodné elektrárne, plynovody atď;
3)	energetická efektívnosť a úspory;
4)	doprava: železnice a vnútrozemské vodné cesty vrátane riečnych prístavov, ciest, námorných prístavov, letísk, hraničné prechody, intermodálne terminály a mestská doprava;
5)	spoločnosť: školy a vzdelávacie centrá, nemocnice a zdravotnícke zariadenia, sociálne bývanie,  väzenské zariadenia a iné verejné budovy;
6)	podpora pre malé a stredné podniky a pre súkromný a finančný sektor;
7)	ďalšie sektory, ktoré podporujú socioekonomický rozvoj podľa vzájomnej dohody skupiny subjektov financujúcich projekty a riadiaceho výboru.

3.2.2. V týchto sektoroch sa prostriedky IPA v rámci JGF môžu použiť iba na účel uvedený v príslušných rozhodnutiach EK (napr. na technickú pomoc alebo program pre obce - Municipal Window – ako súčastí IPF) po odsúhlasení členskými štátmi EÚ v rámci výboru IPA. Prostriedky IPA sa nemôžu použiť na činnosti, ktoré sú podporované alebo môžu získať podporu zo zložky IPA pre regionálny rozvoj.

V rámci zložky IPA pre regionálny rozvoj (IPA III) sa podpora poskytuje kandidátskym krajinám pri tvorbe politiky, ako aj pri príprave na vykonávanie kohéznej politiky Spoločenstva, najmä pri ich príprave na Európsky fond regionálneho rozvoja a Kohézny fond. Od prijímateľov sa vyžaduje zriadenie príslušných riadiacich štruktúr a fondy IPA budú preto riadiť prijímatelia priamo formou decentralizovaného riadenia, ktoré okrem iného zahŕňa výber konkrétnych projektov a schvaľovacích postupov, ktoré sú podobné postupom uplatňovaným v prípade prostriedky v rámci kohéznej politiky EÚ. Potenciálni kandidáti môžu využívať podobné opatrenia implementované prostredníctvom zložky I. Podpora sa sústreďuje na dopravnú a environmentálnu infraštruktúru, ako aj na opatrenia zamerané na zvýšenie konkurencieschopnosti.

6 Pri výpočte oprávnených nákladov projektu, na ktorý je možné použiť grantové financovanie alebo spolufinancovanie platia pravidlá a postupy EK, partnerských MFI a EWBJF. V zmysle nariadenia o IPA medzi oprávnené výdavky nepatria: a) dane vrátane daní z pridanej hodnoty (v zásade); b) clá a dovozné clá alebo akékoľvek iné poplatky; c) kúpa, prenájom alebo leasing pozemku a existujúcich budov; d) penále, finančné pokuty a trovy súdneho konania; e) prevádzkové náklady (môžu byť povolené po individuálnom posúdení); f) použité zariadenia; g) bankové poplatky, náklady na záruky a podobné poplatky; h) náklady na konverziu, poplatky a kurzové straty spojené s účtami v eurách pre jednotlivé zložky, ako aj výhradne finančné výdavky; a i) nepeňažné vklady. Okrem toho oprávnenými výdavkami nie sú náklady na leasing alebo odpisy. V prípade projektov generujúcich zisk, tzn. projektov zahŕňajúcich investíciu do infraštruktúry, na ktoré sa vzťahujú poplatky priamo hradené používateľmi, sa oprávnené náklady vypočítajú podľa metódy medzery vo financovaní, na ktorej základe sa hodnota čistých príjmov za konkrétne časové obdobie odpočítava od výšky investičných nákladov.

3.3. Oprávnení prijímatelia – subjekty

Investičné projekty môžu využívať verejné alebo súkromné subjekty, resp. zmiešané     verejno-súkromné subjekty, ktoré pôsobia v oblasti poskytovania a sprostredkovania verejných služieb, resp. správy a výstavby súvisiacich inžinierskych sietí.

3.4. Oprávnené náklady

V zásade je možné pri všetkých položkách oprávnených nákladov investičných projektov využívať financovanie z grantov, ak ich riadiaci výbor schváli.

3.5. Typy grantových operácií

Konkrétne investičné projekty (grantová operácia) je možné financovať z grantov týmito spôsobmi:

1)	technická pomoc: financovanie technickej pomoci vrátane prípravných prác v prípade oprávnených investičných projektov, ako sú napr. dopadové štúdie, štúdie realizovateľnosti, podrobný plán, dohľad nad projektom, cielené budovanie kapacít a podpora pri realizácii;
2)	investičné granty: priame granty na konkrétne súčasti projektu, ako aj motivačné programy založené na výkonoch implementujúcich inštitúcií;
3)	motivačné platby finančným sprostredkovateľom;
4)	bonifikácia úrokových sadzieb: poskytnutie paušálnej sumy, aby úverové prostriedky potrebné pre investičný projekt mohli byť k dispozícii za znížené úrokové sadzby;
5)	poistné: financovanie poistného, ktoré je potrebné pre realizáciu investičných projektov.

3.6. Vlastníctvo prijímateľa

3.6.1. Návrhy projektov je možné určiť podľa rôznych zainteresovaných strán vrátane celoštátnych a miestnych orgánov prijímateľov, partnerských MFI, ďalších multilaterálnych a bilaterálnych inštitúcií, regionálnych a miestnych inštitúcií a orgánov. Tieto návrhy sa budú považovať za oprávnené len vtedy, ak ich JGF predložili prijímatelia prostredníctvom národných koordinátorov IPA alebo prostredníctvom partnerských MFI.

NIPAC = Národný koordinátor IPA. Je zodpovedný za koordináciu programovania a monitorovania realizácie IPA v prijímateľských krajinách na západnom Balkáne a v Turecku. Keďže nástroj IPA je najväčším zdrojom vonkajšej pomoci a je viazaný na pokrok a rozvoj potrebný v rámci procesu pristúpenia k EÚ, pričom je v súlade s lokálnym vlastníctvom donorských prostriedkov a koordinácie v zmysle Parížskej deklarácie, angažovanosť národných koordinátorov IPA je z hľadiska efektívnosti JGF a WBIF nesmierne dôležitá.

3.6.2. Projekty, ktoré sa uchádzajú o grant, by mali byť v súlade s predvstupovou stratégiou EÚ a politikami pre príslušný sektor a národnými investičnými plánmi, ak sú aktuálne a dostupné, a na regionálnej úrovni by mali podporovať investície, ktorých dosah na región je významný, resp. ktoré majú silný sociálny alebo environmentálny rozmer. Priorita priradená podpore týchto projektov by tiež mala byť v súlade so zoznamom projektov určených a zaradených do zoznamu priorít v kontexte regionálnych sietí (SEETO, REC, PEIP, ECS atď.) V ideálnom prípade by navrhnuté projekty mali byť súčasťou príslušných národných sektorových stratégií a v štátnom rozpočte by pre ne mali byť vyčlenené jasne stanovené prostriedky.

SEETO = Pozorovateľský výbor pre dopravu v juhovýchodnej Európe (angl. South Eastern Europe Transport Observatory); REC = Regionálne environmentálne centrum (angl. Regional Environment Centre); PEIP = Prioritné environmentálne investičné projekty (angl. Priority Environmental Investment Projects), ECS = Sekretariát Energetického spoločenstva (angl. Energy Community Secretariat).

3.7. Komplementarita s národnými programami IPA a iniciatívami iných donorov

V žiadosti o grant musí byť explicitne uvedená akákoľvek komplementarita alebo spojitosť s projektmi, ktoré sú podporované alebo majú byť podporované v rámci národných programov IPA (a realizované delegáciami Európskej komisie alebo úradmi príjemcov), alebo s aktivitami iných donorov, pričom je potrebné uviesť aspoň predbežné údaje o type a výške donorskej podpory, ktorá bude poskytnutá investičnému projektu z iných zdrojov než JGF.

3.8. Spájanie grantov a úverov

Prostriedky JGF sú určené najmä na podporu operácií, ktoré spoločne financujú finančné inštitúcie na základe spolupráce v rámci Spoločného úverového nástroja. Výnimočne je možné navrhnúť technickú pomoc na samostatné úlohy, ktoré nie sú v priamom vzťahu k úverom z JLF.

3.9. Konzistentnosť s politikami, pravidlami a postupmi prispievateľov

Každá grantová operácia financovaná z JGF a jej implementácia musí byť v súlade s politikami, pravidlami a postupmi každého zo zdrojov, z ktorého prostriedky pochádzajú (EK, EIB, EBOR, RB RE a EWBJF)

4. Štruktúra riadenia

4.1. Riadiaci výbor 

4.1.1. Úlohy

Riadiaci výbor rozhoduje o alokáciách grantov JGF a záležitostiach týkajúcich sa Spoločného grantového nástroja a určuje strategické smerovanie Investičného rámca pre západný Balkán. Riadiaci výbor plní nasledovné strategické, operačné a dozorné úlohy:

Strategické úlohy – Riadiaci výbor poskytuje na základe konsenzu strategické usmernenia a poradenstvo vo vzťahu k stratégii a politikám JGF a WBIF prostredníctvom:

a) poradenstva o dlhodobých strategických cieľoch JGF v súlade s predvstupovou stratégiou EÚ;
b) revízie kritérií oprávnenosti, referenčného rámca a iných záležitostí týkajúcich sa politík JGF;
c) poradenstva a usmernení vo vzťahu k napĺňaniu WBIF.

Operačné úlohy – Riadiaci výbor schvaľuje žiadosti o grantovú podporu z rôznych zdrojov financovania JGF, a to najmä z prostriedkov IPA, príspevkov partnerských MFI a príspevkov do EWBJF. Riadiaci výbor môže odmietnuť schválenie žiadosti o grant z JGF alebo vrátiť ich skupine subjektov financujúcich projekty na ďalší skríning a opätovné predloženie.

Pre schválenie grantových prostriedkov od partnerských MFI by bol tiež potrebný súhlas príslušných riadiacich orgánov MFI v súlade s ich pravidlami a postupmi.

Dozorné úlohy – Riadiaci výbor vykonáva dohľad a preskúmava operácie JGF na základe výročných správ o dosiahnutom pokroku, ktoré predkladá skupina subjektov financujúcich projekty. Riadiaci výbor môže požiadať skupinu subjektov financujúcich projekty o objasnenie alebo predloženie doplňujúcich informácií o konkrétnych projektoch.

4.1.2. Štruktúra a zloženie

Členovia - Riadiaci výbor tvoria zástupcovia EK, partnerských MFI a prispievateľov do EWBJF. Každá členská inštitúcia alebo prispievateľ do EWBJF vymenuje najviac dvoch zástupcov. Účasť expertov/poradcov vedúcich MFI je v prípade potreby možná, pokiaľ sa výbor zaoberá projektmi v ich pôsobnosti.

Predsedníctvo - Riadiacemu výboru spolupredsedá EK (stále miesto) a jeden z prispievateľov do EWBJF (na princípe rotácie každých 12 mesiacov), ktorý je predsedom zhromaždenia prispievateľov do EWBJF.

Pozorovatelia - Prijímatelia a členské štáty, ktoré neprispievajú do EWBJF, ako aj Rada pre regionálnu spoluprácu sú pozývaní na zasadnutia riadiaceho výboru, aby sa zúčastnili diskusií o stratégiách a politikách vo vzťahu k ďalšiemu smerovaniu WBIF. Predsedovia môžu prizvať ako pozorovateľov diskusie aj ďalších donorov, ktorí sa aktívne zúčastňujú diania v regióne západného Balkánu, ako aj iné zainteresované strany v rámci regiónu.

4.1.4. Pracovný postup

Zasadnutia - Riadiaci výbor zasadá aspoň dvakrát ročne v EK v Bruseli alebo v sídle partnerskej MFI alebo v krajine spolupredsedu EWBJF, ak o to požiadajú. Zasadnutia sa môžu konať aj v krajine západného Balkánu. Program týchto zasadnutí navrhuje skupina subjektov financujúcich projekty a spolupredsedovia program schvália a poskytnú aspoň tri týždne pred zasadnutím. S cieľom zabezpečiť riadnu diskusiu program pozostáva z časti o stratégii a politike a operačnej časti týkajúcej sa JGF.

Systém rozhodovania - Riadiaci výbor pri schvaľovaní žiadostí o grant rozhoduje na základe konsenzu. Ak sa konsenzus nedá dosiahnuť, konečná zodpovednosť za rozhodovanie o alokácii prostriedkov vyplýva riadiacej zodpovednosti za každý zdroj financovania (t. j. EK je zodpovedná za prostriedky Spoločenstva, každá partnerská MFI za svoj príspevok, a prispievatelia do EWBJF v súlade s pravidlami hlasovania fondu).

Administratívna podpora - EK poskytne potrebnú administratívnu podporu na účel organizácie, konania a následné aktivity vyplývajúce zo zasadnutí riadiaceho výboru. Spolupredseda z EWBJF alebo partnerské MFI zabezpečia logistickú a administratívnu podporu potrebnú počas zasadnutia v prípade, ak sú jeho usporiadateľom. EK navrhuje závery zasadnutí a získava dostatočné podnety od účastníkov, aby ich spolupredsedovia mohli spracovať do konečnej podoby. Konečné závery sú poskytnuté do troch týždňov od konania zasadnutia.

Náklady - Členovia riadiaceho výboru ani akýkoľvek iný účastník nepoberá v žiadnej forme odmenu z JGF za účasť v riadiacom výbore a ani žiadne iné náhrady spojené s ich pozíciou vrátane akýchkoľvek cestovných a iných výdavkov, ktoré im vzniknú v súvislosti s ich účasťou na zasadnutí.

4.2. Skupina subjektov financujúcich projekty

4.2.1. Ciele

Skupina subjektov financujúcich projekty je jediným kontaktným miestom na predkladanie žiadostí o grantovú podporu z JGF. Skupina zodpovedá za skríning a posúdenie žiadostí o finančnú podporu z JGF. Hlavným cieľom skríningu a posudzovania je zostavenie súboru prioritných projektov, v ktorých prípade je možné žiadať o podporu z JGF, aby mohli byť predložené riadiacemu výboru na schválenie.

4.2.2. Úlohy

Skupina subjektov financujúcich projekty koordinuje identifikáciu, skríning a posudzovanie investičných projektov. Členské inštitúcie skupiny subjektov financujúcich projekty poskytnú odborné znalosti v rámci svojich organizácií na realizáciu týchto úloh. Skupina predkladá riadiacemu výboru žiadosti o granty a koordinuje realizáciu schválených grantových operácií. Tento proces je rozdelený do fáz uvedených v článku 5.

4.2.3. Štruktúra a zloženie

Členovia – skupina subjektov financujúcich projekty pozostáva zo zástupcov EK, každej z partnerských MFI a bilaterálnych finančných inštitúcií EÚ alebo rozvojových agentúr prispievateľov do EWBJF, na ktorých sa vzťahujú rovnaké podmienky ako na partnerské MFI v rámci JGF,  ktoré sa riadia zásadami Spoločného úverového nástroja. Všetci donori JGF, členské štáty EÚ a prijímatelia budú pravidelne informovaní o práci skupiny subjektov financujúcich projekty, pričom všetky žiadosti o grant, ktoré boli zaslané skupine, budú po ich predložení sprístupnené na informačné účely. Každá členská inštitúcia vymenuje za riadnych členov skupiny najviac dvoch svojich zástupcov. Pri technickej práci skupiny subjektov financujúcich projekty vychádza každá členská inštitúcia z technických/sektorových odborných znalostí, ktoré sú k dispozícii v rámci danej organizácie.

Predsedníctvo – skupine subjektov financujúcich projekty predsedá EK (stále predsedníctvo) spolu s partnerskými MFI (na princípe rotácie každý šesť mesiacov), pričom každá zodpovedá za oblasti vo svojej pôsobnosti v súlade s článkom 5.

Súčinnosť s ďalšími aktérmi – skupina subjektov financujúcich projekty zabezpečí včasnú a efektívnu súčinnosť v rámci vlastných organizácií (EK s inými generálnymi riaditeľstvami a príslušnými delegáciami EK, MFI so svojimi miestnymi pobočkami), s prijímateľmi (národnými koordinátormi IPA a inými relevantnými prijímateľskými inštitúciami), ako aj s Radou pre regionálnu spoluprácu a inými regionálnymi orgánmi, ktoré vytvorili prijímatelia, s prispievateľmi do EWBJF a inými donormi a MFI (napr. Svetová banka) pôsobiacimi v danom regióne.

4.2.4. Pracovný postup

Pracovný program – skupina subjektov financujúcich projekty zostavuje ročný harmonogram zasadnutí, ktorý zohľadňuje zasadnutia riadiaceho výboru JGF.

Predkladanie správ – skupina subjektov financujúcich projekty predkladá riadiacemu výboru výročné správy o stave implementácie JGF, ktoré obsahujú globálne výsledky dosiahnuté vo všetkých aspektoch JGF vrátane alokácie, viazania a vyplatenia prostriedkov, podporených investičných projektov a stavu ich realizácie. Za podávanie podrobných správ o projektoch je zodpovedná príslušná vedúca inštitúcia daného projektu. O štandardnom formáte a obsahu týchto správ rozhodne skupina subjektov financujúcich projekty.

Podnety technických odborníkov – v prípade potreby bude mať skupina subjektov financujúcich projekty k dispozícii technické odborné znalosti členských organizácií. Na tento účel možno na zasadnutia skupiny subjektov financujúcich projekty podľa potreby prizvať technických odborníkov, aby vyjadrili svoj názor na projekty, ktoré si ich technické odborné znalosti vyžadujú.

Frekvencia zasadnutí – skupina subjektov financujúcich projekty zasadá minimálne štvrťročne (štyrikrát do roka) v súlade s dohodnutým ročným harmonogramom. Okrem týchto pravidelných zasadnutí sa skupina subjektov financujúcich projekty môže rozhodnúť pre ďalšie ad hoc zasadnutia, resp. video/telekonferencie s cieľom prediskutovať projekty a záležitosti, ktoré si vyžadujú okamžité riešenie. Ak sa na tom členovia skupiny subjektov financujúcich projekty dohodnú, v prípade potreby sa môžu formou telekonferencie konať aj pravidelné naplánované zasadnutia.

Miesto konania zasadnutí – pravidelné zasadnutia skupiny subjektov financujúcich projekty sa spravidla konajú v priestoroch EK v Bruseli. Skupina subjektov financujúcich projekty sa môže prípadne rozhodnúť pre usporiadanie  zasadnutia v sídle partnerských MFI alebo na inom mieste, ako napríklad v krajine západného Balkánu.

Administratívna podpora – každý zo spolupredsedov skupiny subjektov financujúcich projekty poskytne primeranú administratívnu podporu z hľadiska administratívneho, logistického a organizačného zabezpečenia tých úloh, ktoré spadajú do ich priamej zodpovednosti. Na tento účel bude v každej z členských inštitúcií skupiny subjektov financujúcich projekty uvedených v článku 4.2.3. určené kontaktné miesto administratívnej podpory. 

Náklady – zástupcovia členov skupiny subjektov financujúcich projekty ani odborníci, ktorí sa zúčastňujú zasadnutí, nepoberajú v žiadnej forme odmenu z JGF za účasť v skupine subjektov financujúcich projekty ani žiadne iné náhrady spojené s ich pozíciou vrátane akýchkoľvek cestovných a iných výdavkov, ktoré im vzniknú v súvislosti s ich účasťou na zasadnutí skupiny subjektov financujúcich projekty.

5. Spracovanie projektových žiadostí a implementácia grantových operácií

Proces schvaľovania a implementácie grantových operácií v rámci JGF koordinuje skupina subjektov financujúcich projekty. Tento proces pozostáva z nasledovných fáz:

Fáza I: Prípravné práce a identifikácia projektov v úzkej spolupráci s prijímateľskými národnými koordinátormi IPA, úradmi koordinácie donorov a inými miestnymi zainteresovanými stranami.

Národný koordinátor IPA nie je vždy v prijímateľskej krajine totožný s orgánom koordinácie donorov. Keďže však finančné prostriedky IPA predstavujú najvýznamnejší zdroj donorskej podpory v regióne západného Balkánu, zostáva pri plánovaní a stanovovaní priorít donorskej podpory národný koordinátor IPA kľúčovým partnerom na strane prijímateľa. Najmä vzhľadom na skutočnosť, že hlavný podiel podpory IPA sa bude implementovať lokálne a nie prostredníctvom JGF, je nevyhnutné, aby podporu, ktorá sa uplatňuje prostredníctvom JGF, realizoval národný koordinátor IPA alebo aby v nej bol angažovaný. Ak je za koordinátora donorov vymenovaný iný orgán, je dôležité zahrnúť ho tiež.

Fáza II: Skupine subjektov financujúcich projekty predkladajú žiadosti o grant prijímatelia prostredníctvom národných koordinátorov IPA alebo partnerských MFI v súčinnosti s národnými koordinátormi IPA a úradmi koordinácie donorov.

Fáza III: Skríning žiadostí o grant s cieľom overiť oprávnenosť a súlad navrhovaných projektov s predvstupovými politikami EÚ.

Fáza IV: Posúdenie oprávnených projektových žiadostí s cieľom overiť ich dlhodobú udržateľnosť, technickú a finančnú kvalitu.

Fáza V:  Skupina subjektov financujúcich projekty predkladá žiadosti o grant na schválenie riadiacemu výboru.

Fáza VI:  Realizácia schválených projektov, ktorej koordináciu zabezpečuje skupina subjektov financujúcich projekty.

5.1. Fáza I – prípravné práce a identifikácia projektov

Táto fáza pozostáva z identifikácie projektov a ich spoločného prediskutovania medzi prijímateľmi, potenciálnymi donormi a MFI s cieľom ich predloženia JGF. Proces zahŕňa nasledovné prvky, ktoré možno čiastočne či v plnej miere realizovať súbežne, v závislosti od stupňa zrelosti skúmaných projektov:

•	  Diskusie o potenciálnych investičných projektoch iniciujú národní koordinátori IPA v súčinnosti s národnými úradmi koordinácie donorov (ak nejde o ten istý subjekt) a v spolupráci s delegáciami EK, MFI a (príslušnými) zástupcami donorov na mieste. Do týchto diskusií by mali byť zapojené aj potenciálne implementujúce inštitúcie/investori v prijímateľských krajinách. Cieľom takejto koordinácie je zabezpečiť súlad žiadostí o podporu z JGF s príslušnými národnými (sektorovými) stratégiami, investičnými plánmi, národnými rozpočtami a decentralizovane riadenými programami IPA. V tejto súvislosti tiež spolu s ostatnými zainteresovanými stranami identifikujú otázky, ktoré musí v rámci skríningu a posúdenia navrhovaných projektov riešiť skupina subjektov financujúcich projekty.

•	  Spoločné misie –  EK a MFI môžu organizovať spoločné misie s cieľom zabezpečiť uvedené diskusie medzi prijímateľmi a partnerskými MFI a podnietiť prijímateľov k čo najlepšiemu využívaniu spoločných grantov a úverov od EK (finančné prostriedky IPA alokované prostredníctvom JGF a finančné prostriedky IPA implementované delegáciami Komisie alebo prijímateľom pri decentralizovanom riadení), partnerských MFI a ostatných donorov pôsobiacich v danom regióne.

Vo vzťahu k vonkajším opatreniam (t. j. činnostiam EÚ týkajúcim sa nečlenských štátov) môže rozpočtové prostriedky riadiť (čl. 163 nariadenia o rozpočtových pravidlách) decentralizovane prijímajúca tretia krajina alebo krajiny. Vykonávanie opatrení tretími krajinami ako príjemcami alebo medzinárodnými organizáciami podlieha preskúmaniu zo strany EK (článok 165 nariadenia o rozpočtových pravidlách). V prípade kandidátskych krajín je zámerom, aby celá podpora IPA bola implementovaná v rámci decentralizovaného riadenia, pričom v prípade zložky  IPA III táto situácia nastáva vždy. Pri potenciálnych kandidátoch na pristúpenie prebieha implementácia prostredníctvom delegácií EK v príslušnej prijímateľskej krajine v úzkej spolupráci s orgánmi tejto krajiny, čo umožňuje primeranú prípravu na decentralizáciu.

5.2. Fáza II – Predkladanie žiadostí JGF

Výsledkom fázy I je predloženie žiadostí o grantovú podporu skupine subjektov financujúcich projekty, pričom prijímatelia žiadosti predkladajú prostredníctvom národných koordinátorov IPA alebo partnerských MFI. V prípade, ak je žiadosť o grant predložená bez prijímateľovho potvrdenia, že navrhovaná investícia je pre neho prioritou, musí sa skupina subjektov financujúcich projekty po takomto predložení poradiť s národnými koordinátormi IPA a úradmi koordinácie donorov v príslušnej prijímateľskej krajine. Žiadosti o grant sa predkladajú v súlade s termínmi predkladania, ktoré sú uvedené v ročnom pracovnom programe (pozri článok 4.2.4) skupiny subjektov financujúcich projekty. Pre formálne predloženie sa použije nasledovná funkčná e-mailová schránka, ktorá je tiež uvedená na internetovej stránke WBIF: ELARG-Joint-Grant-Facility@ec.europa.eu. 

Pri projektoch uchádzajúcich sa o investičné granty a prípravné granty (granty technickej pomoci) sa z dôvodu účinného skríningu projektových žiadostí od žiadateľov vyžaduje, aby predložili zhrnutie investície vo forme vyplneného „formulára projektovej žiadosti JGF“ (ktorý zostaví a v prípade potreby aktualizuje skupina subjektov financujúcich projekty).

5.3. Fáza III: Skríning projektov

V tejto fáze sa žiadosti o investičnú podporu prezentované JGF zo strany prijímateľov analyzujú pod vedením EK ako spolupredsedu skupiny subjektov financujúcich projekty. Skríning je založený na dôkladnej identifikácii projektov a otázok, ktoré majú byť vyriešené. Jeho výsledkom má byť zoznam oprávnených projektov, ktoré sú pripravené na fázu posúdenia. Sústreďuje sa na nasledovné činnosti, najmä na posúdenie oprávnenosti žiadostí o grant a príslušných investičných projektov podľa článku 3:

Činnosť 1:	Zabezpečenie vlastníctva prijímateľa a budovanie  kapacít prostredníctvom spolupráce s úradom národného koordinátora IPA a s inými orgánmi prijímateľskej krajiny a regionálnymi orgánmi. 
Činnosť 2:	Posúdenie súladu projektu s národnými (sektorovými) stratégiami, národnými a regionálnymi investičnými plánmi a prioritami IPA, ako aj potenciálu projektu pre podporu IPA (nie alokovanú prostredníctvom JGF) alebo financovanie od iných donorov.
Činnosť 3:	Posúdenie súladu projektu s politikami EÚ (predvstupová agenda, sektorové priority, pravidlá v oblasti hospodárskej súťaže atď.), na ktorom sa podieľajú delegácie EK, príslušné generálne riaditeľstvá a geografické tímy generálneho riaditeľstva pre rozšírenie (DG ENLARG).
Činnosť 4:	Posúdenie oprávnenosti projektov pre podporu z JGF a vhodnej kombinácie zdrojov financovania.

5.4. Fáza IV – Posúdenie projektu

Projektové žiadosti, ktoré sa považujú za oprávnené z hľadiska JGF, sú tiež posudzované pod vedením partnerských MFI ako rotujúcich spolupredsedov. Cieľom je overiť technickú kvalitu, súlad so štandardmi v oblasti ochrany životného prostredia a v sociálnej oblasti vrátane podpory rovnosti pohlaví, požiadaviek týkajúcich sa obstarávania, finančnej a hospodárskej výnosnosti, úverových rizík a právnych aspektov. V tejto fáze sa spomedzi tých partnerských MFI, ktoré sa podieľajú aj na spolufinancovaní projektu vo forme úverov, vyberie „vedúca MFI“, ktorá má za úlohu koordinovať úverový proces medzi spolufinancovateľmi a implementovať grantovú podporu JGF na základe schválenia úveru MFI (pri investičných grantoch). V závislosti od povahy a kvality žiadosti môže posudzovanie prebiehať súbežne so skríningom, pričom je potrebné náležite zohľadniť due dilligence procesy zúčastnených partnerských MFI. Kľúčovými činnosťami fázy posudzovania sú:

Činnosť1:	Technické aspekty, štandardy v oblasti ochrany životného prostredia a sociálnej oblasti, obstarávanie, finančná a hospodárska výnosnosť, úverové riziko, právne aspekty.
Činnosť 2:	Súlad s politikami a postupmi MFI.
Činnosť 3:	Analýza a odhad potrieb technickej pomoci/grantov.
Činnosť 4:	Finančná štrukturalizácia/identifikácia úverov v rámci Spoločného úverového nástroja (len MFI).
Činnosť 5:	Identifikácia vedúcej MFI a množných vzájomných väzieb.
Činnosť 6:	Spojenie s projektovými dlžníkmi a podporovateľmi z hľadiska technických a finančných aspektov.
Činnosť 7:	Výmena informácií medzi finančnými inštitúciami (napr. ocenenie, podmienenosť).

Pri vyhodnocovaní oprávnených projektov a stanovení ich priority sa použijú nasledovné kritériá (nie sú zoradené podľa dôležitosti):

• Zdôvodnenie použitia grantových prostriedkov: Na základe odôvodnenia použitia grantových prostriedkov uvedeného v žiadosti o granty skupina subjektov financujúcich projekty podrobnejšie zanalyzuje ekonomické odôvodnenie žiadosti o grant na príslušný projekt, ako aj ich využitia. Skupina subjektov financujúcich projekty preskúma vplyv grantu a úveru; pridanú hodnotu pre konečných prijímateľov z hľadiska spoločenského dosahu, urýchlenia, adresnosti či zlepšenia projektovej prípravy, dodania a prevádzky; finančnú, sociálnu a environmentálnu udržateľnosť projektu, na ktorý grant prispieva.

• Perspektíva financovania: Návrhy by mali obsahovať jasnú perspektívu financovania z JLF spolu s uvedením možného dodatočného grantového financovania z národných programov IPA a/alebo od iných donorov, ako aj z vlastného (štátneho) rozpočtu samotného prijímateľa. Najmä v prípade investícií, ktorých dostupnosť vyžaduje okrem úverov aj značnú mieru grantovej podpory od donorov, by sa malo overiť, či už projekt v minulosti získal podporu z programu EK, alebo či je naplánovaná budúca podpora alebo existuje potenciál budúcej podpory implementácie projektu zo strany IPA mimo rámca JGF (lokálne implementované národné programy) a/alebo od iných donorov.

To však nebráni schvaľovaniu projektov, ktoré si vyžadujú prípravné práce (ako napr. štúdiu realizovateľnosti), a teda v danom čase ešte nemusia mať perspektívu financovania k dispozícii. Mala by sa tiež uviesť miera zrelosti projektu a jeho pripravenosti na implementáciu. Ak z akéhokoľvek dôvodu nie je možné urýchlene spustiť realizáciu projektu, skupina subjektov financujúcich projekty ho zaradí na rezervný zoznam žiadostí o grant, ktorý bude pripravený na opätovnú prezentáciu, keď nastanú vhodné podmienky

• Regionálny / cezhraničný dosah: Projekty s výrazným regionálnym a/alebo cezhraničným dosahom budú mať vyššiu prioritu, ako projekty, ktorých dosah je len lokálny.

• Súlad so sociálno-environmentálnymi štandardmi: Navrhovaný investičný projekt by mal byť v súlade s politikami a štandardmi EK a MFI, ktoré sa týkajú sociálnych otázok, aspektov životného prostredia, hrozieb vo všetkých kategóriách ľudských práv a zabezpečovania rovnosti príležitostí.

• Ekonomické a finančné zdravie: Predpokladá sa, že pre riadne posúdenie musí byť k dispozícii štúdia/správa o realizovateľnosti. Hodnotenie ekonomického a finančného primerania vykoná vedúca MFI v spolupráci so spolufinancujúcimi MFI, pričom uplatnia svoje bežné interné procesy vo vzťahu k financovaniu projektu z JLF. Návrhy pre JGF by mali byť predkladané len v prípade, ak majú príslušné základné investície JLF perspektívu ekonomickej životaschopnosti.

• Schopnosť prijímateľských inštitúcií: Prijímateľské inštitúcie musia byť primerane schopné definovať svoje investičné plány, obstarať a implementovať projekt, pričom môžu prípadne využiť určitú konkrétnu technickú pomoc. 

• Vyvážené využitie zdrojov: Skupina subjektov financujúcich projekty sa bude usilovať o prezentáciu projektov z vyváženého portfólia sektorov a prijímateľov, pričom bude náležite zohľadňovať usmernenia riadiaceho výboru. 

Po ukončení fáz skríningu a posudzovania skupina subjektov financujúcich projekty vytvorí a zaktualizuje súbor projektov JGF s prioritnými a rezervnými zoznamami projektov oprávnených v rámci JGF.

5.5. Fáza V - Schválenie

Členovia skupiny subjektov financujúcich projekty sa budú usilovať o dosiahnutie konsenzu pri odsúhlasovaní žiadostí o grant, ktoré majú byť predložené riadiacemu výboru, a poskytnú ich najneskôr tri týždne pred zasadnutím riadiaceho výboru.

5.6. Fáza VI – Implementácia

Implementácia podpory z JGF prebieha v súlade s pravidlami a modalitami príslušného zdroja financovania. Uplatnia sa nasledovné všeobecné zásady:

(1)	Pri podpore pochádzajúcej z IPA v rámci technickej pomoci z IPF Európska komisia implementuje zmluvu/zmluvy o technickej pomoci na základe priameho centralizovaného riadenia.

Podľa definície v čl. 53b nariadenia ES o rozpočtových pravidlách a v čl. 35a, 42 a 42a pravidiel na vykonávanie nariadenia o rozpočtových pravidlách a usmernenia pre spolufinancovanie s členskými štátmi a inými bilaterálnymi donormi.

(2)	Pri podpore pochádzajúcej z programu pre obce (Municipal Window) IPA/IPF implementuje „vedúca MFI“ projekty v režime spoločného riadenia.

Podľa definície v čl. 53d nariadenia ES o rozpočtových pravidlách a v čl. 35a 43 vykonávacích pravidiel k nariadeniu o rozpočtových pravidlách.

(3)	Pri podpore poskytovanej z EWBJF alebo z grantových prostriedkov partnerských MFI implementuje projekt „vedúca MFI“.
(4)	Keď sú projekty schválené a pripravené na implementáciu, pre každý projekt sa určia relevantné kontakty na „vedúcu MFI“ a ostatné spolufinancujúce MFI, delegáciu EK a prijímateľskú inštitúciu, aby mohli koordinovane sledovať pokrok pri implementácii projektu a jeho dokončenie. „Vedúca MFI“ bude informovať skupinu subjektov financujúcich projekty.

6. Podávanie správ, monitorovanie a revízia

Skupina subjektov financujúcich projekty každoročne predkladá riadiacemu výboru správu o dosiahnutom pokroku v implementácii JGF. Táto správa sa týka všetkých aspektov JGF vrátane alokácie, viazania a vyplatenia prostriedkov, podporených investičných projektov a stavu ich implementácie. 

Mechanizmus JGF (napr. grantové požiadavky vs. skutočne zhromaždené grantové prostriedky, správa, jeden fond) a EWBJF (napr. poplatky, výška príspevkov, rozhodovanie) zrevidujú zúčastnené inštitúcie (EK a partnerské MFI) a prispievatelia po uplynutí jedného roka činností od prvého zasadnutia riadiaceho výboru do 31. decembra 2010, a to na základe výročných správ predložených skupinou subjektov financujúcich projekty, pričom sa sústredia na otázky vznesené členmi riadiaceho výboru a inými zainteresovanými stranami, ktoré sa zúčastňujú zasadnutí riadiaceho výboru.

7. Zmeny a doplnenia, odstúpenie

Tento referenčný rámec možno meniť a dopĺňať na základe žiadosti ktoréhokoľvek člena riadiaceho výboru. Takúto žiadosť vrátane argumentácie a odôvodnenia, je potrebné prostredníctvom EK predložiť riadiacemu výboru na schválenie formou konsenzu. Ak nie je možné dosiahnutie konsenzu, navrhované zmeny a doplnenia sa postúpia orgánom správy prispievateľov do JGF, t. j. EK, partnerským MFI a EWBJF, ktoré dospejú k dohode alebo zaujmú stanovisko k navrhovaným zmenám a doplneniam na základe príslušných postupov a/alebo pravidiel hlasovania. Zmeny o doplnenia sa následne predložia na schválenie späť riadiacemu výboru. Zmeny v spôsoboch praktického nakladania so žiadosťami o grant uvedených v článku 5 môže vykonať skupina subjektov financujúcich projekty, pričom musí informovať riadiaci výbor.

Od Spoločného grantového nástroja opísaného v tomto referenčnom rámci môže ktorákoľvek zúčastnená inštitúcia alebo donor odstúpiť po uplynutí šiestich mesiacov od predloženia výpovede ostatným zúčastneným stranám.

Príloha č. 1a